กรมส่งเสริมการเกษตร เร่งพัฒนา "รู้ดิน รู้ปุ๋ย"ตอบสนองธุรกิจดินปุ๋ย พร้อมใช้เร็วๆ นี้
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า กรมได้ดำเนินโครงการพัฒนาธุรกิจบริการดินและปุ๋ยเพื่อชุมชน (One Stop Service) ภายใต้แผนฟื้นฟูเศรษฐกิจและสังคมที่ได้รับผลกระทบจากการระบาดของโควิด -19 มาอย่างต่อเนื่อง นอกจากการดำเนินการพัฒนาธุรกิจโดยการสนับสนุนวัสดุการเกษตรและครุภัณฑ์ ผ่านศูนย์จัดการดินปุ๋ยชุมชน (ศดปช.) ที่เข้าร่วมโครงการ จำนวน 394 ศูนย์ ใน 63 จังหวัด แล้วนั้น กรมฯ ยังได้ดำเนินการพัฒนาแพลตฟอร์มเพื่อให้คำแนะนำการใช้ปุ๋ย เก็บข้อมูลเพื่อนำไปพัฒนาให้เกิดระบบช่วยในการตัดสินใจการใช้ปุ๋ยให้แก่เกษตรกร และการบริหารเชิงธุรกิจของ ศดปช. โดยใช้ชื่อว่า “รู้ดิน รู้ปุ๋ย”ขณะนี้มีความคืบหน้าของโครงการ ร้อยละ 77.95 เป็นเงิน 132.42 ล้านบาท พร้อมทั้งได้จัดทำแพลตฟอร์มและแอปพลิเคชั่น ขณะนี้ดำเนินการพัฒนาแพลตฟอร์มและแอปพลิเคชั่นก้าวหน้าไปแล้ว ร้อยละ 68 ใช้ชื่อว่า “รู้ดิน รู้ปุ๋ย” เพื่อให้เกษตรกรทั้งสมาชิกศูนย์จัดการดินปุ๋ยชุมชนและเกษตรกรทั่วไปสามารถใช้ประโยชน์ให้ได้มากที่สุด ทั้งในส่วนของการให้คำแนะนำการใช้ปุ๋ยตามค่าวิเคราะห์ดิน การวิเคราะห์ดิน การปรับปรุงดิน รวมทั้งอำนวยความสะดวกในการทำธุรกิจดินปุ๋ยของศูนย์จัดการดินปุ๋ยชุมชน เช่น การให้บริการสั่งจองปุ๋ย การคำนวณปุ๋ย ฯลฯ ซึ่งจะนำไปสู่การตัดสินใจการใช้ปุ๋ยที่ถูกต้องแม่นยำ ส่งผลให้เกษตรกรมีต้นทุนด้านปุ๋ยเคมีลดลง ผลผลิตเพิ่มขึ้น เป็นต้น โดยคาดว่าแพลตฟอร์มและแอปพลิเคชัน “รู้ดิน รู้ปุ๋ย” จะแล้วเสร็จสมบูรณ์ พร้อมเปิดใช้บริการในปลายเดือนสิงหาคม 2564 ซึ่งนอกจากจะเป็นประโยชน์กับเกษตรกรแล้ว ฐานข้อมูลและรายงานที่ได้รับจากแพลตฟอร์มสามารถให้หน่วยงานที่เกี่ยวข้องใช้ไปพัฒนาต่อยอดเพื่อการจัดการดินปุ๋ยที่ถูกต้องแม่นยำยิ่งขึ้นอีกด้วย